ИЗВЕШТАЈ О СПРОВЕДЕНОЈ МОБИЛНОСТИ НАСТАВНИКА У ОКВИРУ КА1 ЕРАЗМУС+ ПРОЈЕКТА 2023-1-RS01-KA122-SCH-000145434 под називом CODE (Contemporary, Outstanding, Digital, Effective)

У оквиру овог пројекта, планирано је да 5 наставника из различитих предметних области, као и један представник руководства школе, проведу пет радних дана у школи у иностранству где ће посматрати како наставници те школе успешно користе ИКТ у настави различитих предмета (СТЕМ, друштвене науке и језици), и имплементирају интегративну и интердисциплинарну наставу како би подстакли веће ангажовање ученика и њихову мотивацију за учење. Осим тога, планирано је и да наставници размењују искуства и примере добре праксе, као и да развију интеркултурне компетенције.

Мобилност је реализована у периоду од 08. до 12.04.2024. године, а учесници су били директорка школе, Данијела Јаковљевић као представник руководства, Никола Николић (информатичка група предмета), Јована Миладиновић (математика), Андријана Ђомлија (физика), Предраг Алексић (географија) и Александра Секулић (енглески језик). Домаћин ове активности је била Гимназија ,,Краљ Јан III Собјески'' из Вејхерова у Пољској која има јако добар рејтинг пре свега захваљујући добрим резултатима својих ученика и учешћу у великом броју пројеката.

Сви учесници су сваког дана посматрали по неколико часова, пре свега из области коју и сами предају, али су имали могућности да присуствују и часовима других колега/предмета уколико су то желели. С обзиром на то да је школа технички добро опремљена – готово у свакој учионици постоји или интерактивна табла или рачунар и пројектор, а школа има на располагању и око 50 ајпедова за ученике који се ,,задужују'' за потребе одређеног часа – учесници су имали прилику да виде различите аспекте употребе информационо-комуникационих технологија (ИКТ) у наставном процесу, укључујући коришћење разних апликација и платформи како од стране наставника, тако и ученика који су ИКТ користили за стицање знања и вештине, као и креирање садржаја.

Пошто у школи постоје и одељења која двојезично прате наставу неких предмета, учесници су имали прилику да виде како наставници интегришу наставу свог предмета и енглеског језика. Такође, учесници су имали прилике да виде и различите ваннаставне догађаје у школи, укључујући и TEDEd говоре ученика, као и музичке тачке где су ученици показали свој таленат.

Пошто школа домаћин има доста реализованих Еразмус+ пројеката иза себе и пошто је на мобилности у школи у исто време са учесницима из наше школе била и колегиница са Карипских острва, домаћини су организовали једно дружење за све госте и све своје учеснике Еразмус+ мобилности. Том приликом све три школе су укратко представиле образовни систем своје земље и своју школу, као и најважније пројекте у које су до сада били укључени.

Све колеге домаћини, почев од директорке, преко предметних наставника и библиотекарке, па све до ненаставног особља, су били врло предусретљиви и сарадљиви, спремни да у сваком тренутку пруже подршку, објашњења и помоћ. Ученици су такође били врло кооперативни. Све то је допринело да боравак у школи учесницима буде врло пријатан и да ово буде једно заиста позитивно искуство.

Поред посматрања часова, домаћини су за учеснике мобилности организовали и културни обилазак Вејхерова. Том приликом су учеснике упознали са кашупским језиком и традицијом која је карактеристична за овај део Пољске, провели их кроз Градску кућу и објаснили им важност Калварије која се налази на ободу града.

Учесници мобилности су током свог боравка искористили прилику да обиђу и градове Сопот, најпознатије летовалиште у овом делу Пољске, и Гдањск, најважнији и највећи град у овом делу земље, као и средњовековни замак Малборк, једну од знаменитости овог краја.

Пошто је изабрани вид транспорта био тзв. зелени транспорт тј. сопствено возило, учесници су приликом доласка у Вејхерово преспавали у Катовицама, а приликом одласка кући, у Кракову, тако да су добили прилику да мало разгледају и те градове.